Diari Oficial de la Generalitat Valenciana


Sumari del DOGV 8474, del 29-01-2019 (2019/432)

RESOLUCIÓ de 17 de gener de 2019, del director general de Relacions amb les Corts, per la qual es publica el Conveni entre Turisme Comunitat Valenciana i la Mancomunitat del Carraixet per al desenvolupament del Pla de dinamització i governança turística de la Mancomunitat del Carraixet, exercici 2018.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8474

Data del DOGV
:   29-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/432


Data del document
:   17-01-2019

Organisme emissor
:   Presidència de la Generalitat

Tipus de document
:   Resolució

Descriptors 

:   * Turisme Comunitat Valenciana

RESOLUCIÓ de 17 de gener de 2019, del director general de Relacions amb les Corts, per la qual es publica el Conveni entre Turisme Comunitat Valenciana i la Mancomunitat del Carraixet per al desenvolupament del Pla de dinamització i governança turística de la Mancomunitat del Carraixet, exercici 2018. [2019/432]  
Turisme Comunitat Valenciana i la Mancomunitat del Carraixet han subscrit, prèvia tramitació reglamentària, el dia 14 de desembre de 2018, el conveni per al desenvolupament del Pla de dinamització i governança turística de la Mancomunitat del Carraixet, exercici 2018, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 16 de gener de 2019 i número 69/2019, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 17 de gener de 2019.- El director general de Relacions amb les Corts: Antonio Torres Salvador.  
  
  
Conveni de col·laboració entre Turisme Comunitat Valenciana, el Patronat Provincial de Turisme de València i la Mancomunitat del Carraixet per al desenvolupament del Pla de dinamització i governança turística de la Mancomunitat del Carraixet, exercici 2018.  
  
València, 14 de desembre de 2018  
  
Reunits  
  
D'una part,  
Francesc Colomer Sánchez, secretari autonòmic de Turisme i president de l'Entitat Turisme Comunitat Valenciana, en virtut del que disposa l'article 3 del Decret 102/2015, d'1 de juliol, del Consell, pel qual disposa el cessament i nomena les persones titulars de secretaries autonòmiques de la Generalitat (DOGV 06.07.2015), i l'article 5 del Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat (DOGV 08.07.2015), que intervé en aquest acte en nom i representació de l'esmentada entitat de dret públic, entitat adscrita a la Presidència de la Generalitat, amb personalitat jurídica pròpia, que es regula pel que disposa l'article 12 de la Llei 15/2018, de la Generalitat, de turisme, oci i hospitalitat de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme.  
  
La seua legitimació i representació per a aquest acte es deriva del que estableix l'apartat 2.e de l'article 5 de l'esmentat Decret 209/2004, de 8 d'octubre, en virtut del qual el president de l'Entitat Turisme Comunitat Valenciana exerceix la representació permanent d'aquesta entitat en la signatura de convenis, i que està autoritzat per a la signatura d'aquest conveni per l'Acord del Consell de data 14 de desembre de 2018, i tot això en compliment del que estableix l'article 12.6.a del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre.  
  
D'una altra,  
  
Antoni Francesc Gaspar Ramos, president de la Diputació Provincial de València i de l'organisme autònom Patronat Provincial de Turisme de València, qui intervé en nom i representació d'aquest organisme, de conformitat amb el que disposa l'article 34.1.b de la Llei 7/1985, de 2 de abril, reguladora de les bases del règim local i 16 a) dels estatuts del Patronat, facultat expressament per a subscriure aquest conveni mitjançant el Decret 0146 /2018, de 10 de desembre de 2018, assistit del secretari general d'aquesta corporació, Vicente Boquera Matarredona, en l'exercici de les funcions de fedatari públic que li atribueix l'article 92 bis.1 de la Llei 7/1985, de 2 d'abril, reguladora de les bases del règim local.  
I d'una altra part,  
Llorenç Rodado Mora, president de la Mancomunitat del Carraixet la legitimació del qual i representació per a la subscripció d'aquest conveni es deriva de la seua condició i càrrec de president de l'esmentada mancomunitat, segons l'acord de nomenament del Ple realitzat en la sessió ordinària de data 30 de juliol de 2015, autoritzat per a subscriure aquest conveni segons l'Acord del Ple de data 22 de novembre de 2018, tot això d'acord amb el que disposa l'article 44.2 de la Llei 7/1985, de 2 d'abril, reguladora de les bases de règim local, articles 97.1 i 100.3 de la Llei 8/2010, de 23 de juny, de règim local de la Comunitat Valenciana, i l'article 11 dels Estatuts de la Mancomunitat, de data 4 de maig de 2015 (DOGV 11.05.2015).  
  
Les parts compareixen en la representació que tenen de les seues respectives Institucions, i es reconeixen de manera recíproca capacitat per a formalitzar aquest conveni i, a aquest efecte,  
  
Exposen  
  
I. Dins del Pla estratègic global de turisme de la Comunitat Valenciana 2010-2020, i del Llibre blanc per a una nova estratègia turística de la Comunitat Valenciana, constitueix un aspecte fonamental el manteniment, l'adaptació i la millora de les destinacions turístiques madures i també el creixement i desenvolupament de les destinacions turístiques incipients, a fi de mantindre la competitivitat de la nostra oferta turística i la posició d'aquesta al mercat nacional i internacional. Amb aquesta finalitat, la Generalitat, a través de Turisme Comunitat Valenciana, posa en marxa els plans de dinamització i governança turística de les destinacions de la Comunitat Valenciana.  
II. Els planes de dinamització i governança turística de les destinacions turístiques de la Comunitat Valenciana s'instrumenten a través de la formalització de convenis entre l'Agència Valenciana del Turisme i altres administracions públiques i ens privats, amb la finalitat de fomentar la innovació, modernització i consolidació dels productes turístics valencians des de la perspectiva de l'oferta, atenent fonamentalment criteris de millora de la competitivitat, sostenibilitat i reequilibri socioterritorial.  
Els plans de dinamització i governança turística naixen amb una vocació d'enfocament territorial de l'activitat turística, d'acord amb les directrius recollides en la Llei 3/1998 de turisme, i que, per mandat exprés d'aquesta llei, es va concretar en l'elaboració del Pla d'espais turístics de la Comunitat Valenciana.  
El Pla d'espais turístics és un document de planificació indicativa, que proposa la Generalitat per al conjunt de les administracions públiques, que té un caràcter transversal i que inclou propostes que afecten diferents àmbits competencials, a més del pròpiament turístic.  
  
S'estructura en unes directrius generals que afecten a tot el territori i hi considera diferents aspectes: urbanisme i ordenació del territori, cultura i patrimoni, oferta turística, medi ambient, etcètera. Les directrius generals es complementen amb les directrius particulars desenvolupades per als 21 espais turístics en què s'ha delimitat el territori de la Comunitat, i defineix línies d'actuació concretes per a cadascun d'aquests espais.  
Els planes de dinamització i governança turística es configuren, per tant, com una actuació en la línia de desenvolupament del Pla d'espais turístics, i contribueixen al reequilibri entre els espais litorals més dinàmics i aquells d'interior susceptibles d'un desenvolupament turístic més gran.  
En concret, el territori que abasta la Mancomunitat del Carraixet s'incardina en l'espai delimitat per la directriu particular número 9, «València, entorn metropolità i litoral».  
III. A Turisme Comunitat Valenciana, adscrita a Presidència, li correspon el foment de l'activitat turística, el desenvolupament i la millora del sector turístic, la creació, la implantació i l'adequació de nous productes i recursos turístics, i també l'execució, la coordinació i l'impuls d'accions de promoció i desenvolupament del sector turístic, tot potenciant aquesta oferta mitjançant la comercialització, informació i difusió del producte turístic de la Comunitat Valenciana. Per a això, Turisme Comunitat Valenciana podrà desenvolupar les seues actuacions en coordinació amb altres ens i administracions públiques, segons estableix l'article 2 del Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme.  
IV. Per la seua part, el Patronat Provincial de Turisme de València és un organisme autònom creat per la Diputació de València que té per objecte l'exercici de les competències que la legislació atorga a les diputacions provincials en matèria de turisme i, singularment, l'impuls del desenvolupament turístic provincial en totes les seues manifestacions, així com l'estudi, la planificació, l'organització, la programació i l'execució d'accions promocionals necessàries per a això. En aquest sentit, i amb la finalitat de procurar la millor consecució de les finalitats i objectius anteriorment descrits, el Patronat actua de forma coordinada amb altres administracions públiques amb competències concurrents en aquesta matèria i subscriu per a això els instruments de col·laboració i cooperació pertinents.  
V. La Mancomunitat del Carraixet declara que el turisme constitueix un eix estratègic per al seu desenvolupament econòmic, una via de millora per a les condicions de vida dels seus ciutadans i un motor per a la generació de renda i ocupació. La Mancomunitat compta amb una àmplia i variada dotació de recursos de tot tipus, tant de caràcter cultural i patrimonial com naturals i paisatgístics, susceptibles de transformació en productes turístics atractius per a la demanda. Per tant, a través de l'execució del Pla de dinamització i governança turística, la Mancomunitat es compromet a dur a terme les actuacions recollides en aquest tendents a l'adequació, la millora, la requalificació i l'adaptació de la seua oferta i a la creació de productes turístics competitius.  
  
VI. Amb la finalitat d'establir les pautes de col·laboració entre les parts signatàries i fixar el marc general i la metodologia per a l'execució i compliment d'aquest conveni, les parts signatàries van subscriure un conveni marc en data 5 de setembre de 2018.  
D'acord amb el que s'ha exposat anteriorment, les parts signatàries acorden formalitzar aquest conveni, segons les següents  
  
Clàusules  
  
Primera. Objecte  
Aquest conveni té per objecte establir la col·laboració entre les parts signatàries per a desenvolupar i executar el Pla de dinamització i governança turística de la Mancomunitat del Carraixet corresponent a l'exercici 2018. Per a això, és procedent, a través d'aquest conveni, la concessió directa d'una subvenció nominativa a la Mancomunitat del Carraixet en els termes que estableix l'article 168.1.a de la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions, els articles 22.2 i 28.1 de la Llei 38/2003, de 17 de novembre, general de subvencions (en endavant, Llei general de subvencions), l'article 11.4.a del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, així com l'Ordenança general de subvencions de la Diputació Provincial de València i els seus ens dependents, aprovada per l'Acord plenari de la Corporació de 28 de març de 2017 (BOP 101, 29.05.2018) i modificada per l'Acord del Ple de 20 de juny de 2017 (publicada en el BOP 174, 08.09.2017).  
  
Aquesta subvenció serà compatible amb la percepció d'altres subvencions o ajudes per a la mateixa finalitat, procedents de qualssevol administracions o ens públics i privats en els termes establits en l'article 19 de la Llei general de subvencions.  
Les actuacions que es proposen executar a través del pla es desenvoluparan al territori i sobre els recursos i serveis de titularitat dels municipis que integren la Mancomunitat. Les actuacions del pla podran, així mateix, estendre's als municipis d'Albalat dels Sorells, Alboraia, Almàssera, Meliana, Moncada i Tavernes Blanques. Les actuacions les executarà la Mancomunitat en els termes que assenyala l'apartat B) de la clàusula tercera d'aquest conveni.  
L'objecte d'aquesta subvenció coincideix amb el marc de competències de la Mancomunitat.  
Amb caràcter previ a la signatura d'aquest conveni, i com a beneficiari d'una subvenció, la Mancomunitat del Carraixet declara de manera responsable que compleix les condicions i assumeix les obligacions establides en els articles 13 i 14 de la Llei general de subvencions.  
Segona. Beneficiari  
La Mancomunitat del Carraixet és una entitat local territorial amb personalitat i capacitat jurídiques per al compliment de les seues finalitats específiques, de conformitat amb el que estableixen els articles 3 i 4 de la Llei 7/1985, reguladora de les bases del règim local.  
La Mancomunitat del Carraixet tindrà la condició d'entitat beneficiària de les subvencions que s'instrumenten a través d'aquest conveni, de conformitat amb el que estableix l'article 11 de la Llei general de subvencions.  
  
Tercera. Obligacions de les parts  
Les obligacions de les parts són les següents:  
A) Turisme Comunitat Valenciana i Patronat Provincial de Turisme de València:  
- Assessorar la Mancomunitat en tot allò que siga necessari per a la posada en marxa, el desenvolupament i l'execució del Pla de dinamització i governança turística de la Mancomunitat del Carraixet.  
- Aquesta labor es desenvoluparà principalment a través de la comissió de seguiment que es cree a aquest efecte en els termes que desenvolupa la clàusula setena d'aquest conveni.  
- Finançar les actuacions que comprenguen el desenvolupament del pla en el percentatge i en les condicions que es desenvolupen en la clàusula cinquena d'aquest conveni, tot això d'acord amb les consignacions previstes en els pressupostos de les respectives administracions corresponent a l'exercici 2018.  
- Exigir a la Mancomunitat i a la resta de parts signatàries el compliment de les disposicions i obligacions establides en aquest conveni.  
  
- Donar publicitat de la signatura d'aquest conveni i del seu text íntegre en les pàgines web, en els termes establits en l'article 9.c de la Llei 2/2015, de 2 d'abril, de transparència, bon govern i participació ciutadana de la Comunitat Valenciana (DOGV 7500, 8 d'abril).  
  
B) Mancomunitat del Carraixet:  
- Executar amb la major diligència la Mancomunitat del Carraixet les actuacions que constitueixen l'objecte del pla i a destinar els recursos humans i materials que siguen necessaris per a complir els terminis d'execució i maximitzar els resultats perseguits per aquest.  
- Executar el quadre d'actuacions que s'annexa a aquest conveni l'import total del qual puja a 210.000 euros. Entre aquestes actuacions es destinarà a inversions subvencionables almenys la quantitat de 70.000 euros.  
Els excessos sobre el pressupost els assumirà el beneficiari.  
- Designar el personal tècnic i de la Mancomunitat que s'encarregarà de la labor tècnica-administrativa del desenvolupament i execució del pla que serà l'interlocutor directe amb la resta de les administracions signatàries del conveni.  
A aquests efectes, si es considera necessari, la comissió de seguiment podrà autoritzar la contractació per part de la Mancomunitat, amb càrrec o no al pla, d'una gerència la funció de la qual consistirà a col·laborar activament amb els òrgans de la Mancomunitat en les labors administratives i tècniques d'impuls, desenvolupament, execució, justificació i posada en marxa de les actuacions executades a través del pla i que, en aquest cas, serà l'interlocutor amb la resta de signants d'aquest conveni.  
  
La gerència del pla no podrà realitzar cap actuació que revista caràcter d'autoritat pública i haurà de respectar el que estableix l'article 29 de la Llei general de subvencions.  
- Finançar, en la part que corresponga, les actuacions del pla, en la forma, els terminis i les condicions que s'assenyalen en la clàusula cinquena d'aquest conveni.  
- Executar sota la seua responsabilitat i justificar, davant de Turisme Comunitat Valenciana i del Patronat Provincial de Turisme de València, totes les actuacions del pla en la forma i els terminis que s'assenyalen en la clàusula quarta d'aquest conveni. Per a això, la Mancomunitat del Carraixet és la responsable de la realització, quan siga necessari, de tots els projectes d'obres i tècnics, sol·licitud i obtenció de permisos, autoritzacions i llicències i realització de les contractacions necessàries segons algun dels procediments que corresponga dels previstos en la Llei 9/2017, de 8 de novembre, de contractes del sector públic, i amb el compliment de la resta de la legislació aplicable.  
La Mancomunitat del Carraixet executarà les actuacions a desenvolupar a través del pla sota la seua responsabilitat i actuarà en tot el seu territori. Per a això, la Mancomunitat ha d'instar els ajuntaments integrats en el seu àmbit territorial a col·laborar i facilitar amb caràcter general (jurídics, pressupostaris, comptables i materials) l'actuació d'aquesta en el seu territori i sobre els seus elements patrimonials, infraestructures i serveis en la mesura que això siga necessari per a l'execució de les actuacions.  
La Mancomunitat podrà subcontractar fins al 100 % de l'import de les actuacions objecte d'aquest conveni, en aquest cas caldrà ajustar-se al que disposa l'article 29 en els apartats 2 i 3 i l'article 31.3 de la Llei general de subvencions, si escau.  
- Conservar els documents justificatius de l'aplicació dels fons percebuts, inclosos els documents electrònics sempre que puguen ser objecte de les actuacions de comprovació i control.  
- Sotmetre's a les actuacions de comprovació que cal que efectuen la resta d'administracions signatàries, així com qualssevol altres de comprovació i de control financer.  
- Realitzar les actuacions de publicitat, comunicació i senyalització d'obres i de les actuacions que indique la comissió de seguiment a fi de dotar de notorietat i visibilitat el pla.  
És preceptiu per a totes les activitats o inversions que es realitzen en el desenvolupament del pla, que quede clarament reflectit que aquestes es realitzen dins del Pla de dinamització i governança turística de la Mancomunitat del Carraixet, i s'hauran d'acompanyar dels logos de les administracions signatàries del conveni.  
- Mantindre en tot moment informats els membres de la comissió de seguiment del desenvolupament de les actuacions i de l'estat de la tramitació dels expedients, així com aportar qualsevol informació i documentació que ses requerisca a aquests efectes.  
- Mantindre en tot moment les finalitats que persegueix el pla manifestades a través d'aquest conveni, fins i tot després de la finalització de la seua vigència temporal en els termes legalment previstos.  
En el cas d'actuacions d'inversió, els béns immobles, mobles, instal·lacions i actuacions executades a través del pla, s'han de destinar a les finalitats per a les quals ha obtingut autorització i s'han de destinar a aquesta finalitat durant un mínim de cinc anys en el cas de béns inscriptibles en un registre públic, i durant un mínim de dos anys per a la resta de béns inventariables.  
L'incompliment d'aquesta obligació de destinació, que es produirà en tot cas amb l'alienació o gravamen del bé, serà causa de reintegrament, i el bé restarà afecte al pagament d'aquest reintegrament, amb les excepcions previstes en l'article 31.4.a i 31.5 de la Llei general de subvencions.  
- Comunicar, tant a Turisme Comunitat Valenciana com al Patronat Provincial de Turisme de València, tan prompte com es conega, l'obtenció de qualssevol subvencions o ajudes per a la mateixa finalitat, procedents de qualssevol altres administracions o ens públics o privats en els termes que s'estableix en l'article 19.2 de la Llei general de subvencions.  
- Complir amb les obligacions d'informació i transparència establides de la Llei 2/2015, de 2 d'abril, de transparència, bon govern i participació ciutadana de la Comunitat Valenciana, com a beneficiari de l'ajuda.  
- Reintegrar les quantitats percebudes en virtut d'aquest conveni, a més de l'interés de demora, que poguera correspondre, des del moment del pagament de la subvenció en els casos contemplats en l'article 37 la Llei general de subvencions.  
Aquest conveni es publicarà, una vegada subscrit, en el Diari Oficial de la Generalitat Valenciana (DOGV), segons exigeix l'article 111.3 de la Llei 8/2010,de 23 de juny, de la Generalitat, de règim local de la Comunitat Valenciana.  
  
Quarta. Execució de les actuacions a desenvolupar a través del pla  
  
A) Termini d'execució de les actuacions subvencionades. L'execució de les actuacions objecte d'aquest conveni s'ha de realitzar en els terminis previstos en els projectes elaborats per la Mancomunitat, sense que en cap cas puga excedir la data del 15 de desembre de 2018.  
  
B) Execució, control i seguiment de l'actuació subvencionada. L'execució, control i seguiment de les actuacions del pla s'han de realitzar per part de la Mancomunitat.  
És d'interés públic que es duga a terme correctament l'activitat per a la qual s'ha concedit la subvenció. En aquesta línia, només se satisfaran aquelles despeses que meresquen la condició de finançables, tant pel compliment de les condicions tingudes en compte en l'atorgament de la subvenció com pel compliment dels principis d'eficàcia i transparència.  
  
De conformitat amb l'anterior, en el cas d'assistència a fires de turisme, només seran finançables les despeses de transport i allotjament del personal imprescindible per al correcte desenvolupament de l'activitat. En aquest cas serà necessària la presentació, en el moment de la justificació de l'activitat, d'un informe explicatiu de les activitats desenvolupades per cadascuna de les persones assistents, la seua necessitat, la connexió amb el Pla de dinamització i governança, i qualssevol altres dades que justifiquen l'assistència a la fira.  
Qualsevol altra despesa derivada de l'actuació del gerent i/o personal de la Mancomunitat l'assumirà aquesta.  
De la mateixa manera, en cap cas seran finançables les despeses de material d'oficina, ni els d'informàtica, comunicacions o mobiliari d'ús general, que assumirà la Mancomunitat.  
Qualsevol problema derivat de la interpretació i compliment d'aquest conveni, l'han de solucionar els membres de la comissió de seguiment.  
C) Senyalització de les obres. A més de la senyalització que resulte preceptiva, les obres s'han de senyalitzar mitjançant els oportuns cartells en els quals s'ha d'indicar que aquestes obres es realitzen en col·laboració entre Turisme Comunitat Valenciana, el Patronat Provincial de Turisme de València i la Mancomunitat del Carraixet, dins del marc de desenvolupament del Pla de dinamització i governança turística de la Mancomunitat del Carraixet.  
D) Responsabilitat patrimonial. De conformitat amb el que disposa l'article 33.1 de la Llei 40/2015, d'1 d'octubre, de règim jurídic del sector públic, o norma que el substituïsca, si de l'execució de les actuacions derivades d'aquest conveni es produïren lesions en els béns o drets dels particulars, la responsabilitat patrimonial al fet que, si escau, donaren lloc serà de l'administració executora d'aquestes.  
  
  
Cinquena. Finançament i pagament  
A) Import del pla. L'import total de les actuacions que comprenen el Pla de dinamització i governança turística de la Mancomunitat del Carraixet corresponent al 2018 fa la suma de dos-cents deu mil euros (210.000,00 ?), impostos, si escau, inclosos, que es finançaran per terços idèntics per les administracions signatàries.  
  
La Mancomunitat del Carraixet assumeix la realització de les actuacions del pla que, una vegada executades, abonades i justificades dins del termini, finançaran les administracions signatàries d'aquest conveni de la manera següent:  
- La Mancomunitat del Carraixet contribueix amb un terç del total, i la seua aportació fa la quantitat de setanta mil euros (70.000,00 ?), amb càrrec a l'aplicació pressupostària 6248594101.  
- Turisme Comunitat Valenciana contribueix amb un terç del total, i la seua aportació fa la quantitat de setanta mil euros (70.000,00 ?), amb càrrec a l'aplicació pressupostària del capítol VII, programa 512.17, línia S0000814/17.  
- El Patronat Provincial de Turisme de València contribueix amb un terç del total, i la seua aportació fa la quantitat de setanta mil euros (70.000,00 ?), amb càrrec a l'aplicació pressupostària del capítol IV, 430,00,46686.  
Qualsevol excés de despesa per damunt dels 210.000,00 euros l'assumirà la Mancomunitat del Carraixet.  
B) Pèrdua o minoració de la subvenció. Una vegada esgotat el termini a què es fa referència en l'apartat D) de la clàusula sisena d'aquest conveni sense que s'hagen finalitzat ni justificat de forma completa les actuacions del pla, es produirà, amb els tràmits oportuns previs, la minoració de l'import de la subvenció per a ajustar les aportacions de Turisme Comunitat Valenciana i el Patronat Provincial de Turisme de València al percentatge de les actuacions del pla efectivament executades i justificades per la Mancomunitat.  
Per a dur a terme la minoració es tindrà en compte tant l'import de les actuacions efectivament justificades per la Mancomunitat com la naturalesa econòmica de les despeses que conformen aquestes, d'acord amb el que disposa la clàusula sisena, apartat E) d'aquest conveni, així com el percentatge d'execució de les actuacions.  
L'alteració de les condicions inicials de la subvenció i, en tot cas, l'obtenció concurrent i incompatible de subvencions o ajudes atorgades per altres administracions públiques o ens públics o privats, podrà donar lloc a la pèrdua del dret al cobrament total o parcial de la subvenció; així, de conformitat amb l'article 37 de la Llei general de subvencions i 89 del seu reglament, l'incompliment total o parcial de l'obligació de justificar o la justificació insuficient comportarà el reintegrament de les quantitats percebudes i l'exigència de l'interés de demora corresponent o, si escau, la pèrdua del dret al cobrament de la subvenció.  
  
No obstant això, quan l'incompliment s'acoste de forma significativa al compliment total i s'acredite una actuació inequívoca tendent a la satisfacció dels compromisos adquirits, la quantitat a reintegrar, o la pèrdua del dret de cobrament, es determinarà de forma proporcional a l'import de la despesa no justificada, de conformitat amb el que s'estableix en l'article 17.3.n de la Llei general de subvencions.  
En la tramitació oportuna, es podrà prescindir del tràmit d'audiència quan no figuren en el procediment ni siguen tinguts en compte altres fets ni altres al·legacions o proves que les presentades per l'interessat.  
  
C) Moment i forma de pagament. Amb caràcter general, el pagament de la subvenció es realitzarà després de la correcta justificació per part de la Mancomunitat davant Turisme Comunitat Valenciana i el Patronat Provincial de Turisme de València de les actuacions executades corresponents al Pla de dinamització i governança turística, d'acord amb el que s'estableix en l'article 34 de la Llei general de subvencions, sense perjudici del que es disposa en la resta d'aquest apartat.  
C.1) Turisme Comunitat Valenciana.  
Les quantitats que ha de satisfer Turisme Comunitat Valenciana es lliuraran mitjançant transferència bancària al compte assenyalat a aquest efecte per la Mancomunitat de la manera següent:  
1. A la signatura d'aquest conveni i amb caràcter previ a la justificació, s'abonarà en concepte de pagament anticipat, el 15 % de l'import de la subvenció que, com a màxim, correspondria a Turisme Comunitat Valenciana. En aquest cas, la Mancomunitat del Carraixet restarà exonerada de la constitució de garantia, de conformitat amb el que estableixen els articles 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, 34.4 de la Llei general de subvencions, i 92 de la Llei 8/2010, de 23 de juny, de la Generalitat, de règim local de la Comunitat Valenciana.  
  
2. El pagament de la resta de la subvenció es realitzarà amb la correcta justificació prèvia per part de la Mancomunitat de les actuacions executades a través del pla i de la recepció del certificat emés pel Patronat Provincial de Turisme de València que acredite, per la seua part, la correcta execució i justificació de les actuacions en els termes establits en la clàusula sisena.  
C.2) Patronat Provincial de Turisme de València.  
Les quantitats que ha de satisfer el Patronat Provincial de Turisme de València es lliuraran a través de transferència bancària en el compte assenyalat a aquest efecte per la Mancomunitat, de la manera següent:  
  
1. A la signatura d'aquest conveni i amb caràcter previ a la justificació, s'abonarà, en concepte de pagament anticipat, el 15 % de l'import de la subvenció corresponent al Patronat Provincial de Turisme de València. En aquest cas, i atés que és beneficiària de la subvenció una administració pública de caràcter territorial, la Mancomunitat del Carraixet restarà exonerada de la constitució de garantia, tot això de conformitat amb el que estableix l'Ordenança general de subvencions de la Diputació Provincial de València i els seus ens dependents, aprovada per l'Acord plenari de la corporació, de 28 de març de 2017 (BOP 101, 29.05.2017), i modificada per l'Acord del Ple, de 20 de juny de 2017 (publicada en el BOP 174, 08.09.2017), l'article 34.4 de la Llei general de subvencions i l'article 92 de la Llei 8/2010, de 23 de juny, de la Generalitat, de règim local de la Comunitat Valenciana.  
En tot cas, serà requisit previ per a lliurar la bestreta de fons, que s'acredite el compliment de les obligacions tributàries davant de la Seguretat Social i la Diputació de València.  
2. El pagament de la resta de la subvenció es realitzarà amb la correcta justificació prèvia per la Mancomunitat davant el Patronat Provincial de Turisme de València de les actuacions executades a través del pla i de la recepció del certificat emés per Turisme Comunitat Valenciana que acredite, per la seua part, la correcta execució i justificació de les actuacions en els termes establits en la clàusula sisena.  
  
C.3) Mancomunitat del Carraixet.  
De conformitat amb el que disposa l'apartat A) de la clàusula cinquena, la Mancomunitat del Carraixet contribueix amb un terç del total, i la seua aportació fa la quantitat de setanta mil euros (70.000,00 ?), que cal aplicar tant a despeses d'inversió com a corrents.  
  
Qualsevol excés de despesa per damunt dels 210.000,00 euros l'assumirà la Mancomunitat.  
  
Sisena. Justificació de les actuacions  
A) Documentació.  
De conformitat amb el que estableix l'article 30 de la Llei general de subvencions, la justificació de les actuacions executades amb càrrec al Pla es realitzarà segons s'assenyala en aquesta clàusula i constarà de la documentació següent:  
i. Relació numerada de tots els documents que s'hi aporten.  
ii. Memòria general detallada de les accions dutes a terme amb indicació del grau de compliment aconseguit en relació amb els objectius proposats i incidències remarcables, signada pel president de l'entitat.  
  
La memòria ha d'incloure un dossier de premsa i fotogràfic de totes les actuacions realitzades.  
iii. Factures originals, o còpies compulsades d'aquestes, totes de data de l'any 2018, corresponents a la realització del pla d'actuacions annex a aquest conveni.  
Les factures han de complir amb els requisits regulats en el Reial decret 1619/2012, de 30 de novembre, pel qual s'aprova el reglament pel qual es regulen les obligacions de facturació. A aquest efecte, han de recollir:  
- El nom o raó social de l'empresa que factura i el seu NIF o CIF.  
  
- Data d'emissió.  
- Preu unitari i desglossament de cadascun dels conceptes facturats.  
  
- Impost sobre el valor afegit de forma diferenciada, quan siga procedent,  
- Base imposable.  
- Tipus d'IVA aplicable i import total.  
- IRPF quan siga procedent.  
Les factures han de descriure l'operació de forma detallada, desglossar tots els conceptes i indicar el preu de cadascun d'aquests, i han d'estar emeses a nom del beneficiari de l'ajuda.  
En el cas d'execució d'obres, s'ha d'adjuntar una còpia dels corresponents certificats d'obra expedits i informats per un tècnic competent, així com fotografies de l'estat inicial i final de l'obra.  
  
iv. Certificat del secretari de la Mancomunitat amb el vistiplau del president, acreditatiu dels aspectes següents:  
- Despesa total realitzada de l'activitat subvencionada.  
- Acreditació d'haver seguit, en la contractació de les obres o actuacions objecte de la subvenció, el procediment que corresponga dels previstos en la Llei 9/2017, de 8 de novembre, de contractes del sector públic, i la resta de la normativa aplicable en la matèria, així com que l'òrgan competent ha aprovat les actuacions executades i el pressupost d'aquestes.  
- Terminació i recepció satisfactòria de les obres, serveis o subministraments, amb expressió del cost global, sobre la base de l'informe tècnic o l'acta de recepció expedida per l'òrgan competent.  
v. Declaració responsable del president de la Mancomunitat acreditativa de:  
- No haver rebut altres subvencions, ajudes o ingressos per a l'actuació objecte d'aquest conveni o, en cas d'haver-les rebut, la descripció detallada de cadascuna d'aquestes, detallant-ne l'origen, objecte i import.  
- No estar incurs en cap de les prohibicions recollides en l'article 13 de la Llei general de subvencions i compromís de compliment de les obligacions que estableix l'article 14 d'aquesta llei, així com no ser deutor de la Generalitat Valenciana per reintegrament de subvencions en els termes que estableix l'article 34.5, tots aquests de la Llei 38/2003, de 17 de novembre, general de subvencions.  
- Acreditació del caràcter compensable o no de l'IVA suportat per la Mancomunitat.  
- Acreditació de recepció per part de la Mancomunitat de tots els béns que, si escau, el pla haguera posat a la disposició del gestor del pla, amb el compromís de ser destinat per la Mancomunitat a un ús o servei públic.  
vi. Certificat de l'interventor de la Mancomunitat de les factures reconegudes i efectivament pagades corresponents a les actuacions del pla, en què cal especificar per a cada factura, i per aquest ordre, almenys el detall següent: número de factura; import; concepte; proveïdor; NIF; data d'aprovació per l'òrgan de la Mancomunitat; data de reconeixement de l'obligació; data de pagament amb especificació del compte corrent origen dels fons i qualsevol altre aspecte que s'estime rellevant.  
  
vii. Documentació gràfica de l'efectiva publicitat realitzada del caràcter públic del finançament de les activitats subvencionades, i documents acreditatius, si escau, de la publicitat realitzada de la subvenció, de conformitat a la clàusula tercera d'aquest conveni.  
viii. Còpies compulsades de les actes de les sessions de la comissió de seguiment celebrades.  
ix. Qualsevol altra documentació addicional que pogueren requerir les administracions signatàries, segons normativa aplicable.  
B) Documentació addicional específica.  
i) En la justificació que presente la Mancomunitat davant de Turisme Comunitat Valenciana ha de presentar a més:  
- Acreditació d'estar al corrent en el compliment de l'obligació de rendició de comptes anuals davant de la Sindicatura de Comptes, mitjançant la presentació del certificat expedit per la conselleria competent o, si escau, un certificat de la Sindicatura de Comptes d'haver-li remés la documentació prevista en l'apartat 2 de l'article 199 de la Llei 8/2010, de 23 de juny, de la Generalitat, de règim local de la Comunitat Valenciana, o d'haver-li presentat el compte general.  
  
- De conformitat amb el que es preveu en l'article 3 de l'Ordre de 30 de maig de 1996, de la Conselleria d'Economia i Hisenda, en relació amb l'article 13.2 de la Llei general de subvencions, queda exonerada d'acreditar el compliment de les obligacions tributàries i amb la Seguretat Social.  
ii. En la justificació que presente la Mancomunitat davant del Patronat Provincial de Turisme de València ha d'acreditar, de conformitat amb el que estableix l'article 13.2 de la Llei general de subvencions, article 22 del Reial decret 887/2006, de 21 de juliol, pel qual s'aprova el Reglament de la Llei general de subvencions, així com l'Ordenança general de subvencions de la Diputació Provincial de València i les seues entitats dependents, aprovada per l'Acord plenari de la corporació, de 28 de març de 2017 (BOP 101, 29.05.2017), i modificada per l'Acord del Ple, de 20 de juny de 2017 (publicada en el BOP 174, 08.09.2017), estar al corrent de les seues obligacions tributàries davant l'Agència Tributària, la Tresoreria General de la Seguretat Social i la Diputació de València, només en el cas que haja denegat a la Diputació l'autorització per a obtindre directament aquestes circumstàncies mitjançant certificat telemàtic.  
  
C) Termini i lloc de presentació de la documentació justificativa.  
  
- El termini límit de presentació de tota la documentació justificativa serà el 31 de desembre de 2018.  
- La documentació justificativa s'ha de presentar en els registres corresponents de cadascuna de les administracions signatàries que subvencionen l'actuació o ser remeses per qualsevol dels mitjans previstos en l'article 16 de la Llei 39/2015, d'1 d'octubre, del procediment administratiu comú de les administracions públiques.  
  
D) Naturalesa econòmica de les actuacions i justificació davant les diferents administracions.  
Les actuacions que ha d'executar la Mancomunitat dins del marc del Pla de dinamització i governança turística, podran tindre la naturalesa econòmica d'inversions reals o de despeses corrents, d'acord amb el quadre d'actuacions que com a annex s'adjunta a aquest conveni.  
  
D'acord amb el que estableix l'article 31.7 de la Llei general de subvencions, les despeses financeres podran formar part del cost subvencionable si estan directament relacionats amb l'activitat subvencionada i són indispensables per a l'adequada preparació o execució d'aquesta, tot complint el límit assenyalat en aplicació del principi de prudència financera (RDL 17/2014). D'igual manera, si escau, podran formar part del cost subvencionable les despeses de funcionament del pla, amb el límit màxim del 15 % de l'import total del cost de les actuacions que cal executar a través d'aquest conveni, en els termes que assenyala l'esmentat article 31 de la Llei general de subvencions i els articles 83 i 72 del seu reglament.  
Atesa la naturalesa econòmica dels crèdits afectats per Turisme Comunitat Valenciana al finançament d'aquest conveni, a l'efecte de justificació de la subvenció, Turisme Comunitat Valenciana només admetrà com a justificants les despeses d'inversió realitzades per la Mancomunitat en les actuacions del pla per un import, almenys, de 70.000,00 euros.  
Per la seua part, i atesa la naturalesa econòmica dels crèdits afectats pel Patronat Provincial de Turisme de València al finançament d'aquest conveni, a l'efecte de justificació de la subvenció, el Patronat només admetrà com a justificants despeses corrents realitzades per la Mancomunitat en les actuacions del pla per un import, com a mínim, igual a la seua aportació, això és 70.000,00 euros.  
Tot el que s'estableix en aquest punt, ho és sense perjudici de l'íntegra execució i justificació de les actuacions del pla per l'import total de 210.000,00 euros i que siguen presentats els expedients justificatius davant de cadascuna de les administracions signatàries, complets i amb el compliment de tota la documentació detallada en aquesta clàusula.  
  
Atés el caràcter d'actuació cofinançada a parts iguals del pla, amb caràcter previ al pagament material de la subvenció, el Patronat Provincial de Turisme de València i Turisme Comunitat Valenciana emetran un certificat de l'import i conformitat dels justificants que cadascuna d'aquestes administracions haja acceptat com a comprovant de la subvenció, a l'efecte de garantir l'aportació proporcional al pla de cadascuna d'aquestes.  
En cap cas, el cost d'adquisició dels béns o serveis subvencionables podrà ser superior al valor de mercat, en els termes que estableix l'article 31 de la Llei general de subvencions.  
  
E) Comprovació material de les actuacions.  
Els membres de la comissió de seguiment han de realitzar les oportunes comprovacions materials de les actuacions executades per la Mancomunitat a través del pla, en els termes que estableix l'article 169.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Setena. Comissió de seguiment  
A) Composició.  
Es crea una comissió de seguiment, com a òrgan mixt de seguiment i control de les actuacions del Pla de dinamització i governança turística de la Mancomunitat del Carraixet integrada per:  
1. Dos representants designats per Turisme Comunitat Valenciana.  
  
2. Dos representants designats pel Patronat Provincial de Turisme de València.  
3. Dos representants designats per la Mancomunitat del Carraixet, i serà el president de la comissió la persona que exercisca la presidència de la Mancomunitat, o en absència d'aquesta, l'alcalde o el regidor designat per a això.  
4. La persona que exercisca la gerència del pla o, si no n'hi ha, un tècnic de la Mancomunitat, que actuarà com a secretari de la comissió, amb veu però sense vot.  
La designació, cessament o substitució temporal del secretari en supòsits de vacant, absència o malaltia s'ha de realitzar a proposta de la presidència, per majoria dels membres de les administracions signatàries del conveni.  
5. Hi poden assistir tècnics especialistes per raó dels temes a debatre en la comissió, que participaran amb veu però sense vot.  
En la designació dels representants de la Generalitat s'ha de procurar la presència equilibrada de dones i homes, en aplicació del que preveu el II Pla d'igualtat de dones i homes de l'Administració de la Generalitat, aprovat per l'Acord de 10 de març de 2017, del Consell de la Generalitat.  
  
B) Règim de funcionament.  
i. Es podrà constituir, convocar, celebrar sessions, adoptar acords i remetre actes tant de forma presencial com a distància.  
ii. En les sessions que se celebren a distància, els membres de la comissió podran trobar-se a diferents llocs sempre que s'assegure per mitjans electrònics, tot considerant-se també com a tals els telefònics i audiovisuals, la identitat dels membres o persones que els suplisquen, el contingut de les seues manifestacions, el moment en què aquestes es produeixen, així com la interactivitat i intercomunicació entre ells en temps real i la disponibilitat dels mitjans durant la sessió. Entre uns altres, es consideren inclosos entre els mitjans electrònics vàlids, el correu electrònic, les audioconferències i les videoconferències.  
En el cas que la comissió es realitze a través de correu electrònic, seran prova que garantisca l'estipulat en el paràgraf anterior els correus electrònics intercanviats entre els assistents; aquests correus s'han d'adjuntar a l'acta de la sessió que haurà de redactar el secretari i remetre a tots els assistents per a validar-la a l'hora següent a la finalització de la comissió.  
Els assistents a la comissió disposaran d'una hora per a plantejar les seues objeccions a l'acta o donar-ne el vistiplau.  
Una vegada obtingut el vistiplau de tots els assistents, el secretari redactarà l'acta definitiva, a la qual s'han d'incorporar tots els correus intercanviats fins a aquell moment, la qual es remetrà a tots els assistents perquè, posteriorment, la signen.  
Si la comissió es fa per qualsevol altre mitjà electrònic, el secretari ha de redactar l'acta i obtindre el vistiplau dels assistents en els mateixos terminis assenyalats en el paràgraf anterior.  
Qualsevol que siga la forma de celebrar la comissió, presencial o a distància, serà aplicable el que disposa el punt vii d'aquesta clàusula.  
iii. S'entendrà vàlidament constituïda la comissió quan estiguen presents el president i secretari o, si escau, els qui els suplisquen i, almenys, un representant de cadascuna de les administracions signatàries. Quan estigueren reunits, de manera presencial o a distància, tots els membres de la comissió o, si escau, les persones que els suplisquen, poden constituir-se vàlidament per a la celebració de sessions, deliberacions i adopció d'acords sense necessitat d'una convocatòria prèvia quan així ho decidisquen per majoria absoluta.  
iv. Correspon al secretari vetlar per la legalitat formal i material de les actuacions de la comissió, certificar-ne les actuacions i garantir que els procediments i les regles de constitució i l'adopció d'acords són respectades. Llevat que no resulte possible, les convocatòries es remetran als membres de la comissió a través de mitjans electrònics, on s'ha de fer constar l'ordre del dia juntament amb la documentació necessària per a la deliberació quan siga possible, les condicions en què se celebrarà la sessió, el sistema de connexió i, si escau, els llocs on estiguen disponibles els mitjans tècnics necessaris per a assistir i participar en la reunió.  
v. La comissió de seguiment es reunirà a iniciativa del seu president o a sol·licitud de qualsevol membre de les administracions signatàries.  
  
vi. Per a l'adopció d'acords en aquesta comissió, Turisme Comunitat Valenciana, el Patronat Provincial de Turisme de València i la Mancomunitat del Carraixet explicaran cadascun d'aquests amb un sol vot, i pel que fa al règim de funcionament es regirà per les normes generals dels òrgans col·legiats segons la legislació vigent. Els acords s'adoptaran per majoria simple de les parts, excepte la modificació, alteració o interrupció del pla d'actuacions que requerirà, en tot cas, el vot favorable de les tres administracions signatàries. Quan s'assistisca a distància, els acords s'entendran adoptats al lloc on estiga situada la presidència de la Mancomunitat.  
  
vii. El secretari estendrà una acta de cada sessió que celebre, en què especificarà necessàriament els assistents, l'ordre del dia de la reunió, les circumstàncies del lloc i el temps en què s'ha celebrat, els punts principals de les deliberacions, així com el contingut dels acords adoptats.  
viii. Les sessions es podran gravar; en aquest cas, el fitxer resultant de l'enregistrament, juntament amb el certificat expedit pel secretari de l'autenticitat i integritat d'aquest, i tots els documents en suport electrònic que s'utilitzaren com a documents de la sessió, podran acompanyar l'acta de les sessions, sense necessitat de fer-hi constar els punts principals de les deliberacions.  
L'acta de cada sessió es podrà aprovar en la mateixa reunió o en la immediatament següent. El secretari elaborarà l'acta amb el vistiplau del president i la remetrà, a través de mitjans electrònics, als membres de la comissió, els quals podran manifestar a través dels mateixos mitjans la seua conformitat o objeccions al text, a l'efecte de la seua aprovació, i, en cas afirmatiu, es considerarà aprovada en la mateixa reunió.  
  
Les còpies de les actes, acords o informes que emeta la comissió de seguiment en el desenvolupament i execució de les seues funcions es remetran als òrgans directius de les parts signatàries del conveni, que en el cas de Turisme Comunitat Valenciana serà la persona que exercisca la Direcció de Turisme Comunitat Valenciana.  
  
C) Competències.  
La comissió de seguiment té les atribucions següents:  
i. Col·laborar, coordinar i assessorar la Mancomunitat en la labor de posada en marxa, execució i desenvolupament del pla.  
ii. Adoptar les mesures que estime necessàries per a la millor organització i funcionament del conveni, tot supervisant l'execució d'aquest, i pot adoptar les decisions i dictar les instruccions necessàries per a assegurar la correcta realització de les activitats objecte d'aquest.  
  
iii. Verificar i donar conformitat al nomenament i, si escau, cessament de la gerència seleccionada i proposta prèviament per la Mancomunitat.  
iv. Totes les qüestions que haja de tractar la comissió de seguiment relacionades amb la gerència del pla seran debatudes sense la seua presència i actuarà com a secretari del pla qualsevol altra persona designada prèviament a proposta del president de la comissió.  
v. Verificar i donar-ne la conformitat a la labor de la gerència.  
vi. Informar les parts dels retards i incidències que es puguen presentar durant l'execució del conveni, així com, si escau, proposar les corresponents actualitzacions o modificacions en les anualitats derivades del retard.  
vii. Donar-ne la conformitat amb caràcter previ a totes les despeses que sorgisquen en l'execució del pla d'actuacions, perquè les aprove posteriorment l'òrgan de la Mancomunitat que tinga competència segons els estatuts. En aquest sentit, la comissió de seguiment vetlarà, especialment, perquè la naturalesa econòmica de les despeses que s'aproven en la comissió coincidisca amb la naturalesa de les consignacions pressupostàries de les aportacions al pla de les diferents administracions, d'acord amb el que disposa la clàusula cinquena d'aquest conveni.  
viii. Aprovar el tancament de les actuacions abans de la remissió de l'expedient de justificació a Turisme Comunitat Valenciana i al Patronat Provincial de Turisme de València.  
ix. Dur a terme actuacions de comprovació material de les actuacions.  
x. Solucionar, en primera instància, les controvèrsies d'interpretació i compliment que s'hi puguen plantejar respecte del conveni subscrit.  
  
xi. La resta de funcions que se li atribueixen en els termes que estableix l'article 9 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre.  
  
  
Huitena. Resolució  
Les parts signatàries poden resoldre i deixar sense efecte aquest conveni en el supòsit d'incompliment de les obligacions establides en aquest, o per la impossibilitat d'execució de les actuacions.  
Així mateix, seran causa de resolució:  
i. L'acord mutu de les parts, sempre que raons d'interés públic faça innecessària o inconvenient la continuïtat del conveni.  
  
ii. La renúncia expressa de la Mancomunitat del Carraixet per causes sobrevingudes.  
En tot cas, i de conformitat amb el que estableix l'article 11.1.f del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, la comissió de seguiment decidirà com finalitzar aquelles actuacions que es troben en curs.  
  
Novena. Reintegrament  
Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en tots els casos establits en l'article 37 de la Llei general de subvencions i l'article 172 de la Llei 1/2015, de 6 de febrer de la Generalitat, d'hisenda pública, del sector públic instrumental i de subvencions.  
  
Desena. Règim de penalitzacions  
La Mancomunitat del Carraixet donarà compte a Turisme Comunitat Valenciana i al Patronat Provincial de Turisme de València a través de la comissió de seguiment del pla de les demores en l'execució de les obres, amb les conseqüències previstes en la Llei general de subvencions i el seu reglament de desplegament.  
En el cas que l'actuació o obres objecte d'aquest conveni se sotmeten als procediments de contractació dels previstos en l'article 192 i següents de la Llei 9/2017, de 8 de novembre, de contractes del sector públic, d'acord amb el que es preveu en l'anterior clàusula quarta i setena, la Mancomunitat del Carraixet estarà obligada a establir en els seus plecs de condicions el règim de penalitzacions establit en el text legal esmentat.  
  
Onzena. Vigència  
Aquest conveni entrarà en vigor en el moment de la seua signatura, i tindrà efectes des de l'1 de gener de 2018 fins al 31 de desembre de 2018.  
  
Dotzena. Compatibilitat amb la normativa europea sobre ajudes públiques  
Aquest conveni és compatible amb el mercat interior atés que les seues disposicions no afecten els intercanvis comercials entre els estats membres, de conformitat amb el que disposa l'article 107.1 del Tractat de Funcionament de la Unió Europea (TFUE), i no compleix els requisits acumulatius exigits en aquest article, ja que el seu beneficiari no és una empresa productora de béns o prestadora de serveis al mercat, sinó una entitat local que actua servint amb objectivitat els interessos generals en virtut de les potestats que té atribuïdes, i, en concret, en l'exercici de l'acció de foment del turisme en el seu conjunt i de l'impuls de nous recursos turístics.  
En tractar-se d'un conveni no subjecte a l'article 107.1 del TFUE, i d'acord amb el que estableix l'article 3.4 del Decret 128/2017, de 29 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la subvenció establida mitjançant aquest conveni no requereix notificació o comunicació a la Comissió Europea.  
  
Tretzena. Règim jurídic  
Aquest conveni és de caràcter administratiu i es troba exclòs de l'àmbit de la Llei 9/2017, de 8 de novembre, de contractes del sector públic. En aquest conveni es regula la concessió d'una subvenció nominativa a favor de la Mancomunitat del Carraixet, sent-ne el règim jurídic el derivat del que s'estableix en les disposicions normatives següents:  
  
- Llei 40/2015, d'1 d'octubre, de règim jurídic del sector públic.  
  
- Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre (DOGV 7379, 13.10.2014).  
- Llei 38/2003, de 17 de novembre, general de subvencions (BOE 276, 18.11.2003).  
- Reial decret 887/2006, de 21 de juliol (BOE 176, 25.07.2006), pel qual s'aprova el Reglament de subvencions.  
- Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12.02.2015).  
- Llei 7/1985, de 2 d'abril, reguladora de les bases de règim local (BOE 80, 03.04.1985).  
- Llei 8/2010, de 23 de juny, de la Generalitat, de règim local de la Comunitat Valenciana (DOGV 6296, 24.06.2010).  
- Reial decret legislatiu 2/2004, de 5 de març, pel qual s'aprova el text refós de la Llei reguladora de les hisendes locals (BOE 59, 09.03.2004).  
- Llei 29/1998, de 13 de juliol, reguladora de la jurisdicció contenciosa administrativa (BOE 167, 14.07.1998).  
- Resta de normativa aplicable a les entitats signatàries.  
  
Catorzena. Jurisdicció aplicable  
Les qüestions litigioses que puguen sorgir respecte a aquest conveni se sotmetran als òrgans de la jurisdicció contenciosa administrativa que siguen competents.  
En prova de conformitat de tot el que s'ha dit anteriorment, les parts compareixents fent ús de les facultats conferides, signen aquest document per triplicat al lloc i en la data indicats a l'encapçalament.  
  
  
El president de Turisme Comunitat Valenciana: Francesc Colomer Sánchez:  
El president del Patronat Provincial de Turisme de València: Antoni Francesc Gaspar Ramos:  
El secretari general de la Diputació Provincial de València: Vicente Boquera Matarredona.  
El president de la Mancomunitat del Carraixet: Llorenç Rodado Mora.  
  
  
ANNEX  
Pla d'accions 2018  
  
  
Quadre d'accions 2018  
Projecte General Inversió  
1. Creació mapa agents Horta 18.150   
2. Estructuració producte gastronòmic 24.200   
3. Estructuració producte destinació 12.100   
4. Estructuració producte cultural 24.200   
5. Camins del Carraixet 24.200   
6. Miradors de l'Horta 12.100  
7. Accions d'innovació en promoció 50.000  
8. Film Office Carraixet 12.100  
9. Banc d'imatges 3.630  
10. Accions de comunicació   
i promoció 25.050 4.270  
Total: 210.000  
  
  
  
A. Contextualització  
L'Horta com a territori té entitat per si mateix per a constituir-se en un producte turístic de referència com a alternativa i complement de les rendes a l'activitat agrícola. La simbiosi amb la ciutat de València, el valor patrimonial i paisatgístic i, les circumstàncies afavoridores de l'entorn (congestió de turistes de la ciutat de València i la necessitat de diversificació de productes) fan que tinga el potencial turístic suficient per a convertir-se en un territori generador d'activitat turística.  
  
Disposem de factors afavoridors del desenvolupament turístic de l'Horta:  
1. La ubicació de l'espai de l'Horta comprén un territori amb una enorme potencialitat per al desenvolupament turístic, atesa la proximitat a la ciutat, centre generador de visitants i com a resultat del conjunt de recursos patrimonials i paisatgístics que té el territori.  
2. Les bases del desenvolupament seran la sostenibilitat i la participació ciutadana. Serà un plantejament respectuós amb el medi natural, en l'autenticitat del qual resideix l'èxit del seu desenvolupament, la qual cosa la converteix en un instrument per a la conservació i posada en valor dels recursos culturals i naturals, i la promoció i enfortiment de la identitat cultural d'aquesta. Aquest fet es constata amb l'adopció d'un model de desenvolupament turístic sostenible, en què cal implicar des de les fases de planificació del desenvolupament turístic la participació de la societat local i el sector privat.  
Entenem el Pla de dinamització i governança turística del Carraixet com un instrument amb perspectiva global del territori, una eina de col·laboració entre municipis, amb la finalitat de construir un model territorial turístic amb el treball conjunt de tots els municipis que en formen part. Per aquesta raó, adoptarem el model de governança del territori, on qualsevol acció que es realitze repercutirà més enllà dels límits municipals. Prova d'açò es la concepció del pla com un tot, com un conjunt de municipis que volen que el turisme és configure com una activitat econòmica més dins de l'Horta, i ultrapassar així els límits municipals i administratius de cada poble i de la Mancomunitat.  
  
Actualment no hi ha un desenvolupament turístic definit sinó simplement actuacions aïllades municipals sense cap estratègia de desenvolupament prèvia. Considerem una oportunitat, amb la realització d'aquest pla, poder assentar les bases d'un desenvolupament turístic sostenible i viable per a l'Horta entesa com a territori.  
  
B. Estratègia  
Es parteix d'una situació en la qual no hi ha cap planificació sobre aquest tema, solament actuacions turístiques aïllades que no segueixen cap model de desenvolupament turístic.  
Atesa la inexistència de definició de productes turístics ni de fluxos de visitants, l'estratègia territorial per al 2018 ha d'anar centrada en l'estructuració i la creació de productes turístics. Els eixos centrals amb què s'ha d'articular l'estratègia de creació del producte turístic de l'Horta són:  
  
- Gastronomia  
El producte gastronòmic ha de ser el producte turístic central de l'Horta. Aquest territori és històricament la font de proveïment dels productes agraris de la ciutat de València i de la seua àrea metropolitana. Aquest tret és clau per al desenvolupament d'una estratègica turística especialitzada i diferenciada cap aquest producte.  
  
- Benestar  
Una de les variables millor valorades pels turistes que visiten la província de València és el fet que «és viu bé». D'aquesta idea es desprenen valors que s'han d'incloure en l'elaboració de l'estratègia turística i del posicionament que cal aconseguir, potenciadors dels recursos a incloure en l'oferta turística a desenvolupar.  
  
- Cultura  
Posada en valors de recursos singulars del patrimoni i diferenciadors de l'oferta turística com el patrimoni hidràulic i industrial (seda), o recursos del patrimoni immaterial com les bandes de música o la pilota valenciana.  
  
Com que no hi ha fluxos de demanda definits, totes les accions d'experimentació que realitzem aniran adreçades a diferents segments de visitants, identificats prèviament i per als quals realitzarem les accions específicament, amb l'objectiu d'anar identificant la demanda potencial cap a la destinació i, en posteriors anualitats, tindre definides unes línies clares d'accions de comercialització i promoció.  
  
L'elecció de desenvolupar un procés de desenvolupament turístic sorgeix de la necessitat de posar en valor nombrosos recursos patrimonials i mediambientals infrautilitzats i de la visió del fenomen turístic com un nou jaciment d'ocupació per als residents de la comarca. L'enfocament serà la cerca d'un producte turístic de qualitat que contribuïsca a valorar l'entorn com la base de l'activitat turística.  
  
C. Pla d'accions  
  
1. Creació mapa agents de l'Horta  
- Descripció.  
La realització d'un mapatge d'agents de l'Horta consisteix a identificar i realitzar un inventari d'agents susceptibles de participar activament del desenvolupament turístic de l'Horta. En aquest inventari han d'estar representats, sobretot, el sector privat, agrícola i associatiu dels pobles que en formen part, amb l'objectiu de sensibilitzar i conscienciar al voltant de les potencialitats que presenta el turisme al nostre territori i que siguen aquests agents tant els generadors com els beneficiaris d'activitat econòmica.  
- Inventari d'agents socials.  
- Jornades de sensibilització i conscienciació al voltant del turisme.  
  
- Creació de grups de discussió i experimentació.  
- Apoderament d'agents socials.  
- Generació d'accions.  
- Pressupost: 18.150 ?.  
  
2. Estructuració producte gastronòmic  
- Descripció.  
Creiem que el turisme gastronòmic vinculat a productes agroalimentaris locals serà el principal producte turístic del nostre territori. Actualment, aquest producte requereix una ordenació en l'àmbit d'inventariar recursos gastronòmics, identificar oferta de restauració i estructurar-la amb l'objectiu d'augmentar la qualitat del producte i definir identitat.  
  
Per tant, es proposa una anàlisi del producte turístic gastronòmic que estudie els recursos gastronòmics, l'oferta de restauració i productes agroalimentaris i articule l'estratègia de producte que aconseguisca posicionar l'Horta com a destinació de turisme gastronòmic.  
  
- Accions.  
Les accions proposades són les següents:  
1. Organització d'unes jornades que tinguen com a objectiu estudiar els recursos i l'oferta gastronòmica dels nostres pobles. L'objectiu de les jornades seria establir aquests productes i dinamitzar els empresaris i potencials emprenedors.  
2. Identificació agents comarcals del voltant de la gastronomia als quals aniran adreçades les jornades.  
3. Proposta i selecció d'accions per a la creació de producte gastronòmic.  
4. Conclusions i proposta de futur.  
5. Actuacions gastronòmiques d'experimentació: accions formatives, organització de jornades o fires, creació de marca «Horta cuina oberta», «Cuina en viu a l'Horta», etcètera.  
  
- Pressupost: 24.200 ?.  
  
3. Estructuració producte benestar  
- Descripció.  
El principal producte turístic de l'Horta ha d'estar basat en el benestar. El paisatge de l'Horta té enormes potencialitats per a convertir-se en escenari turístic, combinat amb el suport de l'activitat agrícola com a subministrament d'uns productes agroalimentaris d'extraordinària qualitat i la realització d'activitats saludables, han de ser el relat central del turisme a l'Horta. En aquest sentit, el posicionament turístic de la destinació l'Horta ha de ser entés com un territori de benestar, un territori on és viu bé. Hem de construir un relat on s'entenga l'Horta com un espai natural prop de la ciutat de València, on pots gaudir d'un entorn natural de qualitat amb uns productes agroalimentaris i gastronòmics de primer ordre i amb uns recursos culturals singulars i diferenciadors.  
  
Les accions que es desenvoluparan són:   
- Creació producte turístic l'Horta, basat en el benestar.   
- Jornades sensibilització sobre les oportunitats de desenvolupament turístic a l'Horta.  
- Jornades de descobriment de l'Horta.  
- Accions puntuals d'influenciadors, bloguers per a conéixer l'Horta.  
- Pressupost: 12.100 ?.  
  
4. Estructuració producte cultural  
- Descripció.  
Hem de realitzar una sèrie d'accions encaminades a la posada en valor de recursos singulars i diferenciadors de l'oferta turística tradicional:  
- Patrimoni hidràulic.  
- Patrimoni industrial (seda).  
- Patrimoni etnològic.  
- Bandes de música.  
- Pilota valenciana  
  
- Accions.  
Per a la posada en valor d'aquests recursos es proposen les accions següents, adreçades a diferents segments de demanda potencial:  
- Jornades de sensibilització i conscienciació al voltant de les potencialitats de la creació de productes turístics vinculats al patrimoni cultural.  
- Inventari de recursos turístics culturals.  
- Accions d'experimentació i promoció del patrimoni hidràulic i industrial.  
- Accions d'experimentació de promoció de les bandes de música: cicles de concert en viu a l'Horta, intercanvis musicals amb grups internacionals, etcètera.  
- Accions d'experimentació i promoció de la pilota valenciana amb visitants internacionals.  
- Pressupost: 24.200 ?.  
  
5. Camins del Carraixet  
- Descripció.  
Dinamitzar la infraestructura creada de Camins del Carraixet com a xarxa vertebradora entre els municipis i realitzar una sèrie d'accions de dinamització dels camins adreçades a diferents segments de turistes.  
  
Accions.  
- Creació d'un calendari mensual d'activitats centrades en el coneixement del patrimoni vinculat a Camins del Carraixet.  
- Realització d'accions d'experimentació en diferents segments susceptibles d'utilitzar turísticament Camins del Carraixet: esportistes, públic familiar, escolars, etcètera.  
- Producció de materials de difusió i promoció de Camins del Carraixet.  
- Ampliació de la Xarxa Camins del Carraixet amb els municipis adherits al pla per crear una xarxa comarcal vertebradora i homogènia.  
  
- Pressupost: 24.200 ?.  
  
6. Miradors de l'Horta  
- L'objectiu és l'adequació de diferents àrees d'oci i temps lliure, en diferents localitzacions de l'Horta dels municipis de la Mancomunitat del Carraixet amb l'objectiu d'apropar el visitant a l'espai de l'Horta. Les obres consistiran en l'adequació de terreny, instal·lació de mobiliari sostenible integrat amb el paisatge, adequació de zona verda, etcètera.  
  
L'acció prevista per al 2018 és la realització del projecte d'intervenció d'aquestes àrees.  
- Pressupost: 12.100 ?.  
  
7. Accions d'innovació en promoció  
- Instal·lació de dues pantalles LED digitals en cada municipi de la Mancomunitat del Carraixet amb informació turística per als visitants.  
  
- Pressupost: 50.000 ?.  
  
8. Film Office Carraixet  
- L'objectiu és la creació de la Film Office per a la Mancomunitat del Carraixet. Dins del pla operatiu del Patronat de Turisme de la Diputació de València i en consonància amb les directrius de promoció audiovisual que marca la Generalitat Valenciana, està el disseny i la posada en marxa d'una oficina per a poder atendre i donar servei als productors que puguen estar interessats a realitzar les seues produccions en les comarques de la província de València. D'aquesta manera, València i les seues comarques es posicionaran com a pol d'atracció de rodatges de pel·lícules, publicitat, documentals. La Mancomunitat del Carraixet compta amb recursos suficients per a la posada en marxa de la Film Office, per tots aquests motius.  
La Film Office és un servei destinat a la gestió de projectes cinematogràfics i audiovisuals al territori de la Mancomunitat del Carraixet. Des de la Film Office s'ofereix informació de l'oferta que hi ha sobre els recursos naturals, professionals i tècnics de què disposa el territori per al desenvolupament d'activitats audiovisuals.  
L'objectiu d'aquest servei és promocionar, visibilitzar i oferir la Mancomunitat del Carraixet com a plató i escenari per a la realització d'obres audiovisuals de diferent gènere.  
Una de les primeres accions a desenvolupar és la creació d'un catàleg fotogràfic amb la inclusió de llocs (film friendly) susceptibles de ser inclosos per a la producció audiovisual i el desenvolupament d'eines.  
  
- Accions.  
- Documentació i disseny de producció.  
- Localització d'interiors i exteriors del territori de la Mancomunitat del Carraixet.  
- Registre d'Imatges 360, hauran d'estar representats la major part dels recursos turístics.  
- Registre Imatges DRO, hauran d'estar representats la major part dels recursos turístics.  
- Postproducció: edició, etalonatge i finish.  
- Creació d'un catàleg de les indústries culturals locals que poden beneficiar-se de l'activitat audiovisual.  
- Creació d'un catàleg d'empreses de serveis (allotjament, restauració, servei d'àpats, activitats complementàries).  
- Creació d'un catàleg de logística, transport i comunicacions.  
  
- Creació d'un catàleg d'esdeveniments per a la filmació en context.  
  
- Pressupost: 12.100 ?.  
  
9. Banc d'imatges  
- Creació d'un banc d'imatges professional i de qualitat amb fotografies dels principals recursos turístics del territori a efectes de la promoció i comercialització de la destinació.  
- Pressupost: 3.630 ?.  
  
10. Accions de comunicació i promoció  
- Realització d'un pla de màrqueting.  
- Accions de promoció de les accions del pla.  
- Generació de continguts per a la promoció: dotació de continguts per a les pantalles LED i per a la web turística.  
- Creació de la web turística: Turisme Carraixet.  
- Creació d'un gabinet de comunicació.  
- Pressupost: 29.320 ?.